bblอนุมัติสินเชื่อให้บริษัทพลังงานแสงอาทิตย์ดีเยี่ยม
ธนาคารกรุงเทพ อนุมัติสินเชื่อบัวหลวงกรีน วงเงิน 70 ล้านบาท แก่ บริษัท พลังงานแสงอาทิตย์ดีเยี่ยมก่อสร้างโรงไฟฟ้าพลังงานแสงอาทิตย์
27 ก.ย. 2553

ธนาคารกรุงเทพ อนุมัติสินเชื่อบัวหลวงกรีน วงเงิน 70 ล้านบาท แก่ บริษัท พลังงานแสงอาทิตย์ดีเยี่ยมก่อสร้างโรงไฟฟ้าพลังงานแสงอาทิตย์
นายวีระศักดิ์ สุตัณฑวิบูลย์ ผู้ช่วยผู้จัดการใหญ่ ธนาคารกรุงเทพ เปิดเผยว่า ธนาคารได้ให้การสนับสนุนโครงการก่อสร้างโรงไฟฟ้าพลังงานแสงอาทิตย์ ขนาดกำลังการผลิต 1 เมกะวัตต์ ที่จังหวัดอุบลราชธานี ด้วยการอนุมัติสินเชื่อบัวหลวงกรีน ‘Bualuang Green’ วงเงิน 70 ล้านบาท ให้แก่บริษัท พลังงานแสงอาทิตย์ดีเยี่ยม  ในเครือบริษัท ไทยเอเย่นซี เอ็นยีเนียริ่ง จำกัด ซึ่งสอดคล้องกับนโยบายของธนาคารในการสนับสนุนให้ผู้ประกอบการเอสเอ็มอีมีการลงทุนเพื่อลดการใช้พลังงาน และพัฒนาพลังงานทดแทน จากปัญหาภาวะโลกร้อน และวิกฤตการณ์การขาดแคลนพลังงานที่ทวีความรุนแรงมากขึ้นเรื่อย ๆ ในปัจจุบัน
นายภาณุ ถนอมวรสิน กรรมการผู้จัดการ บริษัท พลังงานแสงอาทิตย์ดีเยี่ยม  กล่าวว่า บริษัทตระหนักถึงความจำเป็นในการแสวงหาแหล่งพลังงานทดแทนเพื่อผลิตพลังงานไฟฟ้า โดยเฉพาะอย่างยิ่ง จะต้องเป็นพลังงานที่สะอาด ไม่สร้างมลพิษต่อสิ่งแวดล้อม จึงได้ริเริ่มโครงการโรงไฟฟ้าพลังงานแสงอาทิตย์ขึ้น ซึ่งจะถูกสร้างในอำเภอม่วงสามสิบ จังหวัดอุบลราชธานี ซึ่งเป็นบริเวณที่มีศักยภาพโดยได้รับรังสีดวงอาทิตย์เฉลี่ยทั้งปี 19 ถึง 20 เมกะจูล/ตารางเมตร/วัน บนพื้นที่ 10 ไร่ มีกำลังการผลิต 1 เมกะวัตต์ มูลค่าโครงการทั้งสิ้น 120.47 ล้านบาท 
ทั้งนี้โรงงานดังกล่าวใช้เทคโนโลยีการผลิตกระแสไฟฟ้าด้วยเซลล์แสงอาทิตย์ (Solar Photovoltaics) แบบต่อกับระบบจำหน่าย (PV Grid connected system) โดยเป็นระบบที่ผลิตไฟฟ้าผ่านอุปกรณ์เปลี่ยนจากระบบไฟฟ้ากระแสตรงเป็นไฟฟ้ากระแสสลับเข้าสู่ระบบสายส่งไฟฟ้าโดยตรง ใช้ผลิตไฟฟ้าในเขตเมือง หรือพื้นที่ที่มีระบบจำหน่ายไฟฟ้าเข้าถึง ซึ่งทางบริษัทเลือกใช้เทคโนโลยีเช่นเดียวกับโรงไฟฟ้าเซลล์แสงอาทิตย์ผาบ่อง 500 กิโลวัตต์ ที่จังหวัดแม่ฮ่องสอน เนื่องจากกลุ่มบริษัท ไทยเอเย่นซี เอ็นยีเนียริ่ง  มีความชำนาญในเทคโลยีดังกล่าว โดยคาดว่าโรงงานจะแล้วเสร็จพร้อมจำหน่ายไฟฟ้าได้ในเดือนก.พ. 2554
“บริษัท พลังงานแสงอาทิตย์ดีเยี่ยม ได้รับการก่อตั้งขึ้นโดยบริษัท ไทยเอเย่นซี เอ็นยีเนียริ่ง  และกลุ่มผู้บริหารบริษัท โตโยต้าดีเยี่ยม เพื่อดำเนินโครงการพัฒนาโรงไฟฟ้าพลังงานแสงอาทิตย์ ตามนโยบายส่งเสริมของภาครัฐเพื่อรับสิทธิประโยชน์จากส่วนเพิ่มค่าไฟฟ้าในอัตรา 8 บาท/kWh ตลอดระยะเวลาสนับสนุน 10 ปี ซึ่งเป็นอัตราสูงสุดที่รัฐให้สิทธิกับผู้พัฒนาโครงการไฟฟ้าพลังงานทดแทน” นายภาณุ กล่าว
นายวีระศักดิ์ กล่าวว่า สินเชื่อบัวหลวงกรีน ‘Bualuang Green’ เป็นบริการสินเชื่อเพื่อผู้ประกอบการธุรกิจเอสเอ็มอี ที่ให้วงเงินกู้ตั้งแต่ 1 ล้านบาทขึ้นไปต่อโครงการ  อัตราดอกเบี้ยไม่เกินอัตราดอกเบี้ยลูกค้ารายใหญ่ชั้นดี(เอ็มแอลอาร์) ตลอดอายุสัญญาเงินกู้ ซึ่งปัจจุบันเอ็มแอลอาร์ของธนาคารอยู่ที่ 6% 
ระยะเวลาการกู้พิจารณาตามความเหมาะสมของแต่ละโครงการ พร้อมสิทธิพิเศษในการยกเว้นค่าธรรมเนียมการจัดการสินเชื่อ โดยธนาคารได้กำหนดขอบเขต รายละเอียด และประเภทสินเชื่อดังกล่าวออกเป็น 5 ด้าน ได้แก่ ด้านการประหยัดพลังงาน เช่นการลงทุนในอุปกรณ์ประหยัดพลังงาน การจัดการพลังงานของเอกชนเพื่อให้เกิดประสิทธิภาพสูงสุด ด้านการพัฒนาพลังงานทดแทน เช่นการพัฒนาพลังงานจากชีวมวล ของเสีย น้ำเสีย พลังงานลม พลังงานแสงอาทิตย์ ไบโอดีเซล และพลังงานน้ำ ด้านการสนับสนุนผลิตภัณฑ์ที่ติดฉลากเขียว (Green Label) ด้านการบริหารจัดการของเสียเพื่อนำกลับมาใช้ใหม่ เช่นการนำขยะมาผลิตเป็นพลังงานทดแทน การนำของเสียกลับมาใช้ใหม่ และด้านการทดแทนสารเคมีด้วยชีวภาพ เช่นใช้วัสดุชีวภาพที่ย่อยสลายง่ายแทนถุงพลาสติก